**АЗ “КОДЕКСИ АНДОЗИ
ҶУМҲУРИИ ТОҶИКИСТОН”,**

**ки бо имзои Президенти Ҷумҳурии Тоҷикистон**

**аз 17 сентябри соли 2012, №901 амал менамояд.**

**ФАСЛИ XVII.
НИЗОМҲОИ ИМТИЁЗНОКИ АНДОЗ**

**БОБИ 46.
АНДОЗБАНДИИ СОХТМОНИ
НЕРӮГОҲҲОИ БАРҚИ ОБӢ**

**Моддаи 312. Имтиёзҳо ҳангоми сохтмони нерӯгоҳҳои барқи обӣ**

1. Дар давраи сохтмони нерӯгоҳи барқи обӣ (минбаъд- сохтмон) дар қаламрави Ҷумҳурии Тоҷикистон фармоиш­гари сохтмон ва пудратчии генералии сохтмон метавонанд аз пардохти андозҳои зерин (аз лаҳзаи фаро расидани мӯҳлати пардохт), ки бевосита ба сохтмон алоқаманд мебошанд, тиб­қи номгӯи андозҳо, ба андоза ва мӯҳлати (давраи) муқаррар­намудаи Ҳукумати Ҷумҳурии Тоҷикистон дар асоси қисми 5ҳамин модда пурра ё қисман озод карда шаванд:

– андоз аз арзиши иловашуда;

– андоз аз истифодабарандагони роҳҳои автомобилгард;

– андоз аз фоида (андоз низоми соддакардашуда);

– андоз аз воситаҳои нақлиёт;

– андоз аз молу мулки ғайриманқул;

– андози иҷтимоӣ нисбат ба шахсони хориҷие, ки бевосита дар сохтмони нерӯгоҳи барқи обӣ фаъолият мекунанд;

– боҷи давлатӣ барои бақайдгирии тарҳи эмиссияҳои ко­ғазҳои қиматноки ғайридавлатӣ, ки бинобар сохтмони не­рӯгоҳи барқи обӣ амалӣ шудаанд.

2. Воридоти молҳо барои сохтмони нерӯгоҳҳои барқи обӣ, ки барои Ҷумҳурии Тоҷикистон объекти махсусан му­ҳим ба ҳисоб мераванд, аз андоз аз арзиши иловашуда ва боҷи гумрукӣ бо тартиби муқаррарнамудаи сархати ҳафтуми қисми 4 моддаи 169Кодекси мазкур ва моддаи 345 Кодекси гумруки Ҷумҳурии Тоҷикистон озод карда мешаванд.

3. Дар давраи сохтмон таҳвилгарони молҳо (корҳо, хиз­мат­расониҳо) барои сохтмони дар боло пешбинигардида метавонанд аз пардохти андоз аз арзиши иловашуда, ки бояд бевосита нисбат ба сохтмони (вобаста ба сохтмони) нерӯгоҳи барқи обӣ ҳисоб карда шаванд, бо андозаи озодкунӣ, ки Ҳукумати Ҷумҳурии Тоҷикистон мутобиқи қисми 5ҳамин моддамуайян менамояд, пурра ё қисман озод карда шаванд.

4. Ҳамзамон, ба сифати таҳвилгарони сохтмон шахсони ҳуқуқие баррасӣ мешаванд, ки бо фармоишгари сохтмони нерӯгоҳи барқи обӣ ё пудратчии генералии он қарордодҳои (шартномаҳои, созишномаҳои) пешбиникунандаи таҳвили молҳо, иҷрои корҳо ва хизматрасониҳои марбут ба сохт­монро ба имзо расонидаанд.

5. Аз ҷониби Ҳукумати Ҷумҳурии Тоҷикистон муайян карда мешаванд:

– мӯҳлатҳо, намудҳо ва андозаҳои андозҳои аз пардохт озодшаванда аз номгӯи муайяннамудаи қисмҳои 1 ва 3 ҳамин модда, ки ба онҳо имтиёзи мазкур дода мешавад;

– бо пешниҳоди мутобиқи дастури Ҳукумати Ҷумҳурии Тоҷикистон мувофиқашудаи мақоми ваколатдори давлатӣ дар соҳаи энергетика- фармоишгари сохтмони нерӯгоҳи бар­қи обӣ ва пудратчии генералии сохтмони нерӯгоҳи барқи обӣ;

– бо пешниҳоди мувофиқи дастури Ҳукумати Ҷумҳурии Тоҷикистон мувофиқашудаи мақоми ваколатдори давлатӣ дар соҳаи энергетика дар якҷоягӣ бо фармоишгари сохтмони нерӯгоҳи барқи обӣ ва пудратчии генералии сохтмони нерӯ­гоҳи барқи обӣ тайёркардашуда – давраи (мӯҳлати) сохтмо­ни нерӯгоҳи барқи обӣ.

6. Нисбат ба имтиёзҳои пешбининамудаи қисмҳои 1-5ҳамин модда муқаррар карда шавад:

– қарордодҳои(шартномаҳои, созишномаҳои) марбут ба сохтмони нерӯгоҳи барқи обӣ қарордодҳо (шартномаҳо, со­зишномаҳо) эътироф карда мешаванд, ки аз ҷониби фар­моиш­гари сохтмони нерӯгоҳи барқи обӣ дар асоси сметаи сохтмон дар мувофиқа бо мақоми ваколатдори давлатӣ дар соҳаи сохтмон тасдиқ карда шудаанд;

– имтиёзҳои андоз ба қарордодҳое (шартномаҳое, созиш­номаҳое) дода мешавад, ки ба сохтмони нерӯгоҳи барқи обӣ марбутанд ва дар давраи сохтмони нерӯгоҳи барқи обӣ баста шуда, бояд то ба охир расиданидавраи сохтмони нерӯгоҳи барқи обӣ анҷом ёбанд.

7. Фармоишгари сохтмон, пудратчии генералии сохтмон ва таҳвилгарони молҳои (корҳои, хизматрасониҳои) онҳо аз иҷрои дигар ӯҳдадориҳои муқаррарнамудаи Кодекси мазкур озод намебошанд.

8. Дастурамал оид ба андозбандии сохтмони нерӯгоҳҳои барқи обӣ, инчунин шаклҳои эъломияҳо (ҳисоботҳо, маъ­лу­мот) аз ҷониби мақоми ваколатдори давлатӣ дар мувофиқа бо Вазорати молияи Ҷумҳурии Тоҷикистон тасдиқ карда мешаванд.

**ФАСЛИ XII.**

**АНДОЗҲО БАРОИ ЗАХИРАҲОИ ТАБИӢ**

**БОБИ 36. РОЯЛТИ БАРОИ ОБ**

**Моддаи 239. Андозсупорандагон**

Супорандагони роялти барои об (минбаъд дар ҳамин боб - андозсупорандагон) шахсоне эътироф мешаванд, ки дар Ҷумҳурии Тоҷикистон обро барои истеҳсоли нерӯи барқ истифода мебаранд.

**Моддаи 240. Объекти андозбандӣ**

Объекти андозбандии роялти барои об истифодаи объ­ект­ҳои обӣ бо мақсади истеҳсоли нерӯи барқ дар нерӯгоҳҳои барқии обӣ эътироф мешавад.

**Моддаи 241. Манбаи андоз**

1. Манбаи андоз ҳамчун миқдори дар давраи ҳисоботӣ истеҳсолшудаи нерӯи барқ бе дарназардошти талаф ҳангоми интиқоли (таҳвили) минбаъдаи он муайян карда мешавад.

2. Манбаи андоз аз ҷониби андозсупоранда нисбат ба ҳар як объекти обӣ алоҳида муайян карда мешавад.

**Моддаи 242. Озодкунӣ**

Истифодаи объектҳои обӣ барои мақсадҳои истеҳсоли нерӯи барқ ҳангоми аз 1000 киловатт бештар набудани иқти­дори объектҳои нерӯи барқ истеҳсолкунанда аз пардохти роялти барои об озод карда мешавад.

**Моддаи 243. Давраи андоз**

Доир ба роялти барои об давраи андоз моҳи тақвимӣ эътироф мешавад.

**Моддаи 244. Меъёри андоз**

Меъёри роялти барои об ҳангоми истифодаи объектҳои обӣ бо мақсадҳои истеҳсоли нерӯи барқ ба андозаи 0,06 ни­шондиҳанда барои ҳисобҳо барои ҳар 1000 киловатт/соат нерӯи барқи истеҳсолшуда ба ҳолати охири давраи андоз муқаррар карда мешавад.

**Моддаи 245. Тартиби ҳисоб кардани роялти барои об**

1. Андозсупоранда маблағи роялти барои обро мустақи­лона ҳисоб менамояд.

2. Маблағи роялти барои об аз рӯи натиҷаи ҳар як давраи андоз ҳамчун ҳосили зарби манбаи андоз ба меъёри андоз ҳисоб карда мешавад.

**Моддаи 246. Мӯҳлати пардохти роялти барои об**

Маблағи роялти барои об бояд ба буҷет на дертар аз санаи 15-уми моҳе, ки баъд аз давраи андоз фаро мерасад, пардохт шавад.

**Моддаи 247. Эъломияи андоз**

Эъломияи андоз аз рӯи шакле, ки мақоми ваколатдори давлатӣ муайян менамояд, аз ҷониби андозсупоранда ба ма­қомоти андози маҳалли баҳисобгирии он дар мӯҳлати барои пардохти андоз муқарраршуда пешниҳод карда мешавад.